**R E L A C I O N**

**PËR**

**PROJEKTVENDIMIN**

**“PËR MIRATIMIN E RREGULLORES KUADËR TË POLICISË BASHKIAKE”**

1. **QËLLIMI I PROJEKT AKTIT DHE OBJEKTIVAT QË SYNOHEN TË ARRIHEN**

Projektvendimi “Për miratimin e Rregullores Kuadër të Policisë Bashkiake” ka për qëllim përcaktimin e rregullave dhe procedurave të detajuara për organizimin dhe funksionimin e Policisë Bashkiake, me synim konsolidimin e kësaj strukture dhe rritjen e efektivitetit në ushtrimin e detyrës, në përputhje me ligjin dhe aktet nënligjore në zbatim të tij.

Kjo rregullore përcakton:

1. Identifikimin e Policisë Bashkiake;
2. Rregullat dhe procedurat e detajuara të pranimit;
3. Rregullat e detajuara për funksionimin e Komisionit Përzgjedhës;
4. Rregulla të detajuara për procedurën e vlerësimit dhe formati i formularit të vlerësimit të rezultateve të punës;
5. Rregullat e hollësishme për kryerjen e shërbimit;
6. Rregullat e sjelljes dhe etikës gjatë përmbushjes së detyrave;
7. Rregullat e hollësishme për procedimin disiplinor.

Konkretisht, Projektrregullorja synon që nëpërmjet përcaktimit të rregullave dhe procedurave për organizimin dhe funksionimin e Policisë Bashkiake, t’i japë mundësi:

* reformimit të Policisë Bashkiake, si një organ ekzekutiv në nivel vendor në shërbim të sigurisë, qetësisë dhe rendit në komunitet;
* forcimit të kapaciteteve të Policisë Bashkiake, mbi zbatimin e rregullave të hollësishme gjatë kryerjes së shërbimit, për garantimin e profesionalizmit, si dhe përmirësimin e vazhdueshëm të cilësisë së ushtrimit të detyrës nga punonjësit e Policisë Bashkiake;
* një procesi përzgjedhës transparent e të drejtë të pranimit, ripranimit, lëvizjes paralele, ngritjes në detyrë dhe transferimit, ku do të bazohet në vlerësimin e aftësive profesionale të kandidatëve, integritetin, përshtatshmërinë personale për punën që do të kryejnë ata.
* rritjen e shkallës së profesionalizmit dhe përmirësimin e aftësive profesionale, përmes trajnimit të detyrueshëm fillestar dhe trajnimet vazhduese të punonjësve nga emërimi deri në përfundimin e marrëdhënieve të punës,
* rritjen e besimit të publikut nëpërmjet qartësimit të procedurave të kundravajtjve administrative në referim të ligjit specifik të kundravajteve administrative.
1. **VLERËSIMI I PROJEKT AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projekt Rregullorja është pjesë përbërëse e paketës ligjore të reformës për Policinë Bashkiake, e cila është në përputhje me programin politik të Këshillit të Ministrave, si dhe të Ministrisë së Brendshme, pasi prioriteti i qeverisë është forcimi i vetëqeverisjes qeverisjes vendore nëpërmjet plotësimit të bazës ligjore të funksionit të rendit dhe sigurisë publike, më konkretisht hartimin e kuadrit nënligjor.

Reforma e plotë e ndërmarrë nga qeveria, për këtë strukturë, do të realizohet nëpërmjet miratimit të të gjithë akteve nënligjore në zbatim të ligjit organik, “Për Policinë Bashkiake”.

1. **ARGUMENTIMI I PROJEKT AKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Policia Bashkiake është strukturë e administratës vendore, pjesë e strukturës së bashkisë, e cila angazhohet në zbatimin e detyrave që i ngarkon ligji organik për vetëqeverisjen vendore, vendimet e këshillit bashkiak, akte të nxjerra nga kryetari i bashkisë, si dhe çdo akt tjetër ligjor dhe nënligjor. Referuar parashikimeve të këtij projektvendimi, Policia Bashkiake ka për detyrë të kryejë funksione në shërbim të sigurisë, qetësisë dhe rendit në komunitet, në mbarëvajtjen e punëve publike dhe mirëadministrimit të hapësirave publike në territorin e juridiksionit të saj.

Hartimi i kësaj projektrregulloreje lind si domosdoshmëri në zbatim të ligjit nr. 89/2022 “Për Policinë Bashkiake”, si nevojë për konsolidimin e organizimit dhe funskiomit të kësaj strukture. Gjithashtu, lind nevoja e unifikimit dhe standardizimit të këtyre rregullave për zbatimin e tyre nga të gjitha bashkitë. Duke qenë detyrim i përcaktuar në programin e Ministrisë se Brendshme për hartimin e kësaj projektrregulloreje brenda 4 mujorit dytë të 2023, si dhe një detyrim i dispozitave kalimtare të ligjit nr. 89/2022 “Për Policinë Bashkiake”, në të cilin përcaktohet që brenda një periudhe 6 mujore duhet të miratohen të gjitha aktet nënligjore, hartimi i kësaj projekt rregulloreje paraqet rëndësi në raport me aktet e tjera nënligjore në zbatim të ligjit.

Rregullorja e Policisë Bashkiake është quajtur “Kuadër”, në kuptim të saj, sipas fjalorit të gjuhës shqipe, si vijon: “*tërësia e caqeve brenda të cilave gjendet ose zhvillon veprimtarinë dikush ose kryhet diçka*,”, e cila do të përmbledh rregullat të detajuara për 61 bashki, duke pasur në vëmendje respektimin e autonomisë vendore dhe në thelb do të shërbej si, rregullore e brendshme, rregullore e punonjësve, rregullore për disiplinën dhe Kodi i Etikës.

Parë në vështrim krahasues të rregullores së propozuar me rregulloren e mëparshëme evidentohet se:

Krahas qëllimit që ka kjo projektrregullore për përcaktimi e rregullave dhe procedurave të detajuara për organizimin dhe funksionimin e Policisë Bashkiake, me synim konsolidimin e kësaj strukture dhe rritjen e efektivitetit në ushtrimin e detyrës, përcaktohet qartë objekti i saj në përputhje me autorizimin ligjore dhe konkretisht:

* neni 13 (Pranimi në Policinë Bashkiake)

Rregullat dhe procedurat e detajuara të pranimit në Policinë Bashkiake përcaktohen në rregulloren kuadër të Policisë Bashkiake;

* neni 15 (Konkurrimi dhe Komisioni Përzgjedhës)

Rregullat e detajuara për funksionimin e Komisionit Përzgjedhës përcaktohen në rregulloren kuadër të Policisë Bashkiake;

* neni 26 (Vlerësimi i performancës)

Rregulla të detajuara për procedurën e vlerësimit dhe formati i formularit të vlerësimit të rezultateve të punës përcaktohen në rregulloren kuadër të Policisë Bashkiake;

* neni 31 (Detyrimi për të zbatuar rregullat e etikës dhe sjelljes profesionale)

Punonjësi i Policisë Bashkiake respekton rregullat e sjelljes dhe etikës gjatë përmbushjes së detyrave, të cilat përcaktohen në rregulloren kuadër të Policisë Bashkiake;

* neni 40 (Procedura disiplinore)

Rregullat e hollësishme për procedimin disiplinor në Policinë Bashkiake përcaktohen në rregulloren kuadër të Policisë Bashkiake.

Në lidhje me kreun II, përsa i takon pjesëve përbërëse të këtij kreu, përkatësisht, simboleve dhe shenjave dalluese, betimi, ceremonia, uniforma dhe mjeteve lëvizëse dhe pajisjeve janë riformuluar në kuadër të konceptit të identifikimit të kësaj strukture administrative.

Kreu III “Marrëdhëniet e punës dhe funksionet organike”, i rregullores së mëparshme përcakton vetëm: përzgjedhjen e kandidatëve, formimi dhe kualifikimi dhe funksionet organike në policinë bashkiake e të komunës, ndërsa në këtë projektrregullore në Kreun III “Rregullat dhe procedurat e detajuara të pranimit në Policinë Bashkiake” janë përcaktuar në mënyrë të zgjeruar, rregullat mbi procesin e pranimit duke filluar nga parimet e përgjithshme, rregullat për funksionimin e Komisionit Përzgjedhës, organizimin e testimit me shkrim, testimi fizik dhe intervista, emërimi dhe konfirmimi në detyrë, rregullat dhe kriteret për procedurën e lëvizjes paralele, ngritjen në detyrë dhe transferimin, deri në procedurën e ripranimit në Policinë Bashkiake.

Pranimi në Policinë Bashkiake bazohet në parimet e shanseve të barabarta, meritës, aftësive profesionale dhe mosdiskriminimit dhe kryhet nëpërmjet një konkurrimi të hapur përmes një procesi përzgjedhës dhe testimi transparent e të drejtë. Gjithashtu, procesi përzgjedhës bazohet në vlerësimin e kritereve dhe aftësive profesionale të kandidatëve.

Procesi i pranimit, ka pësuar ndryshim në drejtim të përcaktimit dhe zgjerimit të kritereve të arsimimit dhe trajnimit në Akademinë e Sigurisë, bazuar në nevojën e Policisë Bashkiake për kapacitete të burimeve njerëzore të kualifikuara. Në projektrregullore është përcaktuar, si kusht i detyrueshëm, formimi bazë nëpërmjet trajnimit të çdo shtetasi i cili pranohet në Policinë Bashkiake. Ky trajnim do të bëhet pranë Akademisë së Sigurisë me kohëzgjatje 4 (katër) javore.

Ndryshe nga rregullorja e mëparshme në këtë projektrregullore është përcaktuar qartazi e drejta e pamohueshme e ankimit për kandidatin, duke përcaktuar afatet dhe organi kompetent për shqyrtimin e ankesës, për çdo fazë të konkurrimit deri në publikimin e listës përfundimtare fituese.

Lidhur me kreun V të rregullores së mëparshme, ku janë përcaktuar detyrat dhe të drejtat e punonjësve të Policisë Bashkiake, këto janë përcaktuar në ligjin nr. 89/2022 “Për Policinë Bashkiake”.

Në kreun VI të rregullores së mëparshme, parashikohet organizmi dhe kryerja e shërbimit, ndërkohë në projektrregullore shërbimi është rikonceptuar në kreu VII “Organizmi dhe kryerja e shërbimit” duke riformuluar dhe qartësuar rregullat mbi organizimin e shërbimit, veçanërisht veprimet që duhet të ndërrmarë punonjësi i policisë bashkiake në vendngjarje, sikuse dhe për masat në raste të mbrojtjes civile dhe veprimtarive masive.

Gjithashtu, sa i takon veprimeve përkatëse mbi kontrollin e identitetit të shtetasve gjatë kryerjes së detyrës së punonjësit të policisë bashkiake evidentojmë që ky është tashmë përcaktim i ligjit për policinë bashkiake, ndërsa përdorimi i forcës nuk qëndron më si koncept me ridimensionimin e Policisë Bashkiake, si strukturë administrative e bashkiake, duke përbërë një dallim të kësaj projektrregullore nga rregullorja e mëparshme, e cila kishte në përmbajtje të saj veprimet e përmendura më lart.

Risi në këtë kre është parashikimi i shërbimit të informacionit, apo salla e drejtimit dhe koordinimit, një shërbim 24 orësh, ndryshe nga parashikimi i rregullores së mëparshme, përkatësisht në kreun X, e cila evidentonte rolin kryesor të këtij shërbimi në raport me mbledhjen e të dhënave dhe informacioneve për ngjarje kriminale dhe ngjarje të rënda kriminale. Në këtë projektrregullore në kuadër të statusit të ri të Policisë Bashkiake, si strukturë administrative e bashkisë, ka këto detyra:

* të mbështesë veprimtarinë e kësaj strukture;
* të marrë, administrojë dhe transmetojë në kohë informacionin, për shkelje administrative, ngjarje apo situata emergjente,
* të ndjekë zbatimin e detyrave nga ana e strukturave në terren.

Gjithashtu, në këtë projektrregullore nuk është bërë përcaktimi i detyrave për funksionet në zbatim të dispozitave të ligjit organik të Policisë Bashkiake, e cila parashikon se Kryetari i Bashkisë miraton strukturën dhe organikën e Policisë Bashkiake, referuar edhe dispozitave të ligjit nr. 139/2015 “Për vetëqeverisjen vendore” që njësitë e vetëqeverisjes vendore veprojnë në bazë të parimit të autonomisë vendore. (parashikuar në kreun VIII “Detyrat për funksionet organike në PBK” dhe IX “Dokumentet që mbahen sipas funksioneve organike dhe pajisjet” të rregullores së mëparshme.)

Ndërsa lidhur me pajisjet e Policisë Bashkiake të përcaktuara në kreun IX të rregullores së mëparshme janë përfshirë në kreun II të kësaj projektrregullore me qëllim identifikimin e strukturës së Policisë Bashkiake.

Risi në këtë projekt rregullore është:

* Kreu IV mbi formimin profesional dhe trajnimet në të cilin përcaktohen llojet e trajnimeve të cilat janë:

a) trajnime bazë për punonjësit që pranohen në Policinë Bashkiake;

b) trajnime periodike sipas nevojave, veprimtarisë dhe fushave të përgjegjësisë;

 si edhe detyron bashkitë të bashkëpunojnë me institucionin arsimor të Policisë së Shtetit pranë ministrisë përgjegjëse për çështjet e rendit dhe sigurisë publike, (Akademia e Sigurisë) në Shkollën Shqiptare të Administratës Publike ose në institucione të tjera publike për miratimin dhe zbatimin e programit të formimit të vazhdueshëm, me qëllim përmirësimin e aftësive profesionale.

* Kreu V është parashikuar procedura e vlerësimit dhe formati i formularit të vlerësimit të rezultateve të punës, i cili rregullon këtë proces të vazhdueshëm të verifikimit të realizimit të objektivave të përcaktuara në fillim të periudhës së vlerësimit, si dhe të aftësive të punonjësit në kryerjen e detyrave. Pjesë përbërëse e këtij projektvendimi është Lidhja 4, ku është përcaktuar formati i “Formularit të Vlerësimit të Rezultateve të Punës” me qëllimin unifikimin dhe standardizimin për të gjithë punonjësit e Policisë Bashkiake në të gjitha bashkitë.
* Kreu VI mbi planifikimin dhe monitorimin, ku përcaktohet planifikimi i punës në Policinë Bashkiake, e cila kyhet në bazë të këtyre elementeve:
* akteve rregullatorë;
* programit, prioritetet dhe objektivave të bashkisë;
* nevojave dhe kërkesave të komunitetit.

 Monitorimi i programeve dhe planeve të punës bëhet përmes analizës për realizimin e objektivave, detyrave në këto dokumente, e cila përmban në mënyrë statistikore dhe analitike, rezultatet e arritura, mangësitë e konstatuara, mosrealizimet, shkaqet e mosrealizimeve dhe masat që duhen ndërmarrë për përmirësimin e punës.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt Rregullorja është hartuar në përputhje me Kushtetutën e Republikës së Shqipërisë dhe nenit 7, pika 4 e ligjit nr. 89/2022 “Për Policinë Bashkiake”.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKT AKTET NORMATIVE)**

Projekt Rregullorja nuk synon përafrimin me *acquis* të Bashkimit Evropian.

1. **PËRMBLEDHJE SHPJEGUESE E PËRMBAJTJES SË PROJEKT AKTIT**

Projekt Rregullorja është i ndarë në 10 (kre) dhe 68 nene:

NË KREUN E PARË, DISPOZITA TË PËRGJITHSHME (Neni 1 – 2) përcaktohet qëllimi dhe objekti i kësaj rregulloreje. Qëllimi është përcaktimi i rregullave dhe procedurave të detajuara për organizimin dhe funksionimin e Policisë Bashkiake, me synim konsolidimin e kësaj strukture dhe rritjen e efektivitetit në ushtrimin e detyrës.

NË KREUN E DYTË, IDENTIFIKIMI I POLICISË BASHKIAKE (Neni 3 – 5) përcaktohen se punonjësi i Policisë Bashkiake merr pjesë në ceremonitë zyrtare që organizohen nga bashkia dhe se gjatë ushtrimit të veprimtarisë së tij paraqitet me uniformë, mjete dhe pajisje, si element dallues i rolit apo detyrës së tij, dhe pajiset me pajisje për kryerjen e detyrave

NË KREUN E TRETË, RREGULLAT DHE PROCEDURAT E DETAJUARA TË PRANIMIT NË POLICINË BASHKIAKE (Neni 6 – 17)

Në këtë kre përcaktohen: Parime të përgjithshme të pranimit në Policinë Bashkiake; Procedurat për Pranimin; Rregullat e detajuara për funksionimin e Komisionit Përzgjedhës, Organizmi i testimit me shkrim, Testimi fizik dhe Intervista, Emërimi dhe konfirmimi në detyrë dhe kryerja e betimit te punonjësit.

Procesi i pranimit në Policinë Bashkiake bazohet në parimet e shanseve të barabarta, meritës, aftësive profesionale e mos diskriminimit dhe kryhet nëpërmjet një procesi përzgjedhës transparent e të drejtë.

Procesi përzgjedhës bazohet në vlerësimin e aftësive profesionale të kandidatëve nëpërmjet një konkurrimi, që përfshin një testim të shkruar, testimi fizik dhe intervistës dhe çdo formë tjetër të përshtatshme të verifikimit të aftësive, si dhe vlerësimin e aftësive profesionale të kandidatit.

Emërimi i punonjësve bëhet vetëm nëpërmjet një procesi konkurrimi, në bazë të pozicioneve të lira të punës të përcaktuara, në përputhje me kriteret e pranimit në Policinë Bashkiake të përcaktuara në ligj e këtë projektrregullore.

NË KREUN E KATËRT, PROCEDURA E VLERËSIMIT DHE FORMATI I FORMULARIT TË VLERËSIMIT TË REZULTATEVE TË PUNËS (Neni 18– 23)

Në këtë kre përcaktohen, vlerësimi i rezultateve në punë të punonjësve, i cili është procesi i vazhdueshëm i verifikimit të realizimit të përgjithshëm të objektivave të përcaktuara në fillim të periudhës së vlerësimit, si dhe i aftësive apo dobësive të punonjësit në kryerjen e detyrave.

Gjithashtu, vlerësimi shërben për të marrë vendime objektive në lidhje me periudhën e provës, ngritjen në detyrë, transferimin apo ndërprerjen e marrëdhënies së punës, si dhe në përcaktimin e nevojave për trajnimin dhe zhvillimin profesional të punonjësve.

Formulari i vlerësimit të rezultateve në punë është pjesë përbërëse e kësaj projektrregulloreje sipas lidhjes nr. 4.

NË KREUN E PESTË, PLANIFIKIMI DHE MONITORIMI (Neni 24 – 28)

Në këtë kre përcaktohen bazat dhe llojet e planifikimit dhe monitorimit të tyre, të cilat kanë të bëjnë me aktet që Policia Bashkiake harton për funksionimin e saj si dhe realizimin e veprimtarisë së saj. Analiza e programit vjetor dhe mujor të punës përmban në mënyrë statistikore dhe analitike, rezultatet e arritura, mangësitë e konstatuara, mosrealizimet, shkaqet e mosrealizimeve dhe masat që duhen ndërmarrë për përmirësimin e punës.

NË KREUN E GJASHTË, ORGANIZIMI DHE KRYERJA E SHËRBIMIT (Neni 36– 47)

Në këtë kre përcaktohen hap pas hapi procedura dhe rregullat për organizimin dhe kryerjen e shërbimit nga punonjësit, duke pëfilluar nga përgatitja për shërbim, kryerja, dorëzimi, kryerja e shërbimit nga grupi i mbështetjes, plani i vendosjes në shërbim dhe deri rë raporti i shërbimit.

Me qëllim lehtësimin dhe standartizimin, si dhe vijueshmërinë e praktikës së deritanishme, janë pjesë përbërëse të kësaj projektrregulloreje:

1. lidhja nr. 1, Plani i vendosjes në shërbim;
2. lidhja nr. 2, Plan shërbimi ditor;
3. lidhja nr. 3, Raporti i shërbimit.

Gjithashtu në këtë kre përcaktohet se pranë Policisë Bashkiake funksionon shërbimi i informacionit, apo salla e drejtimit dhe koordinimit, i cili është shërbim 24 orësh dhe ka për detyrë:

1. të mbështetësë veprimtarinë e kësaj strukture;
2. të marrë, administrojë dhe transmetojë në kohë informacionin, për shkelje administrative, ngjarje apo situata emergjente,
3. të ndjekë zbatimin e detyrave nga ana e strukturave në terren.

Një nga kompetencat kryesore të Policisë Bashkiake është konstatimi i shkeljeve administrative, ku në këtë rregullore janë përcaktuar veprimet që duhet të kryej punonjësi i Policisë Bashkiake për shkeljet e konstatuara, i cili merr masa administrative bazuar në aktet ligjore dhe nënligjore që parashikojnë kundërvajtje administrative. Procedura për konstatimin dhe shqyrtimin e kundërvajtjeve administrative nga Policia Bashkiake kryhet në përputhje me legjislacionin në fuqi për kundërvajtjet administrative.

Gjatë kryerjes së shërbimit, janë përcaktuar rregullat si duhet të veproj punonjësi në një vendngjarje, masat që duhet të marrë në raste të mbrojtjes civile dhe në rastet e veprimtarive masive, në varësi dhe të llojit të situatës.

NË KREUN E SHTATË, PROCEDIMI DISIPLINOR NË POLICINË BASHKIAKE (Neni 40 – 46)

Në këtë kre përcaktohen kuptimi për shkeljet disiplinore, fillimi i procedurës disiplinore, Komisioni Disiplinor, procesi i hetimit disiplinor dhe njoftimi i masës disiplinore.

NË KREUN E TETË, RREGULLLAT E ETIKËS (Neni 47 – 53)

Në këtë kre përcaktohen parime të përgjithshme, parime të veprimtarisë së Policisë Bashkiake dhe standardet e normat e sjelljes.

**VII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTVENDIMIT**

Projektvendimi është hartuar me kontributin kryesor të grupit të punës ngritur me urdhërin e Ministrit të Brendshëm nr. 31 datë 07.03.2023 “*Për ngritjen e grupit të punës për hartimin e dy projektevendimeve “Për organizmin dhe funksionimin e Policisë Bashkiake” dhe “Për përcaktimin e uniformës, shenjave dalluese, modelit të dokumentit individual të identifikimit dhe elementët e automjeteve të Policisë Bashkiake*” dhe janë zhvilluar vazhdimisht takime të grupit të punës me përfaqësues të Policisë Bashkiake Tiranë dhe Kamëz, për hartimin e projektrregullores.

Projektvendimi do të dërgohet për mendim pranë Ministrisë së Drejtësisë, Ministrisë së Financave dhe Ekonomisë, Akademisë së Sigurisë, shoqatave të njësive të vetëqeverisjes vendore, si dhe te Këshilli Konsultativ Qeveri Qendrore - Vetëqeverisje Vendore.

**Me shkresën datë 06.06.2023 Ministria e Drejtësisë nëpërmjet sistemit e-akte ka dërguar sugjerimet dhe komentet si më poshtë vijon:**

 *1. Mbi ligjshmërinë e formës dhe përmbajtjes*

* + Në komentin 1.1 sugjerohet se, parashikimet e bëra nga neni 3, dhe 7 të rregullores janë në tejkalim të autorizimit ligjor, pasi çështjet e rregulluara nga këto nene nuk janë objekt i rregullimit të rregullores kuadër, në bazë të nenit 7, pika 4 të ligjit nr.89, datë 22.12.2022 “Për Policinë Bashkiake”. Simbolet dhe shenjat dalluese, të cilat gjejnë rregullim nga neni 3 i rregullores është objekt rregullimi i vendimit të Këshillit të Ministrave, i cili del në zbatim të nenit 46, pika 6 të këtij ligji. Sipas nenit 47, pika 2 të ligjit të sipërpërmendur, ngjyra, shenja, përdorimi i mjeteve lëvizëse miratohen me një vendim tjetër të Këshillit të Ministrave dhe në këto kushte, në nenin 7 të rregullores mund të parashikohen vetëm pajisjet që përdor punonjësi i Policisë Bashkiake.
* Në lidhje me komentin 1.1 theksojmë se është reflektuar plotësisht.
	+ Në komentin 1.2, sugjerohet të hiqet pika 3 e nenit 8, pasi bie në kundërshtim me nenin 13, të ligjit nr.89, datë 22.12.2022 “Për Policinë Bashkiake”. Ligji ka parashikuar vetëm faktin që procedura e përzgjedhjes për kandidatët me eksperiencë në Policinë e Shtetit, Forcat e Armatosura, Gardën e Republikës, Policinë e Burgjeve, Shërbimin për Mbrojtjen nga Zjarri dhe Shpëtimin përfshin vetëm fazën e verifikimit paraprak të kandidatëve dhe intervistën nga komisioni përzgjedhës dhe jo përparësi në pranimin e tyre. Parashikimi i një përparësie të tillë mund të rezultojë në keqinterpretime të kësaj dispozite. Gjithashtu, të hiqet pika 6 e nenit të sipërpërmendur, pasi kriteret për pranim janë parashikuar në nenin 12, të ligjit nr.89/2022 dhe ripranimi ose jo i punonjësve që kërkojnë të rikthehen në Policinë Bashkiake do të shqyrtohen në përputhje me këto kritere. Për më tepër kjo pikë vlerësohet e panevojshme, pasi në çdo rast, kushdo që plotëson kushtet do t’i nënshtrohet procesit të pranimit si çdo kandidat tjetër.
* Në lidhje me komentin 1.2 theksojmë se është reflektuar plotësisht.
	+ Në komentin 1.3 sugjerohet që në përputhje me pikën 1, të nenit 14, sugjerojmë riformulimin e shkronjës “b”, pika 1, neni 9, në kushtet ku Drejtuesi i Policisë Bashkiake duhet t’ia dërgojë planin vjetor të pranimit, njësisë së burimeve njerëzore, e cila më pas i propozon Kryetarit të Bashkisë miratimin e tij dhe shpalljen e pozicioneve të lira.
* Në lidhje me komentin 1.3 theksojmë se është reflektuar plotësisht.
	+ Në komentin 1.4 sugjerohet qënë pikën 4 të nenit 9 të rregullores parashikohet se afati për aplikimin në Policinë Bashkiake është 30 (tridhjetë) ditë nga e nesërmja e shpalljes së njoftimit, pa përcaktuar qartë se kujt i referohet njoftimi. Në këto kushte sugjerojmë zëvendësimin e togfjalëshit “*shpalljes së njoftimit*” me “*shpalljes së procedurës së pranimit*”.

Nga ana tjetër, shpallja e procedurës së pranimit parashikohet të bëhet minimalisht 30 (tridhjetë) ditë përpara datës së parashikuar për zhvillimin e konkurrimit. Ndërkohë pika 1 e nenit 12 parashikon se Komisioni Përzgjedhës bën verifikimin paraprak të kandidatëve, jo më vonë se 10 (dhjetë) ditë kalendarike nga data e përfundimit të procesit të aplikimit. Të rivlerësohen afatet në kuadër të garantimit të procesit të kryerjes së verifikimit nga komisioni përzgjedhës. Afati për aplikim për pranim në Policinë Bashkiake duhet të jetë më i shkurtër se periudha e shpalljes së procedurës së pranimit, në mënyrë që Komisioni Përzgjedhës të ketë kohën e nevojshme për të kryer verifikimin paraprak. Ky koment të mbahet parasysh dhe për pikën 1, të nenit 12.

* Në lidhje me komentin 1.3 theksojmë se është reflektuar paragrafi i parë, ndërsa përsa i përket vijimit të komenti u hoq pika 3, e nenit 7 aktual, e cila parashikonte si vijon: “*Shpallja e procedurës së konkrrimit bëhët jo më vonë se 30 ditë përpara datës së parashikuar për zhvillimin e konkurrimit.”,* dhe u rishikua afati i verifikimit paraprak të kandidatëve nga Komisioni, duke hequr togfjalëshi “jo më vonë” te pika 1 e nenit 10 aktual, me qëllim lënien e një afati të arsyeshëm Komisionit për shqyrtimin e aplikimeve.

Sjellim në vëmendje së afatet për zhvillimin e procedurës së pranimit janë këto:

* 30 (tridhjetë) ditë nga e nesërmja e shpalljes së procedurës së pranimit për aplikim;
* 10 (dhjetë) ditë kalendarike nga data e përfundimit të procesit të aplikimit, komisioni bën verifikimin paraprak të kandidatëve që përmbushin kriteret e përcaktuara në shpalljen për konkurrim.
	+ Në komentin 1.5 sugjerohet që neni 11 duhet të parashikojë rregulla të detajuara për funksionimin e Komisionit Përzgjedhës, i cili sipas përmbajtjes aktuale nuk përmban parashikime të tilla. Në këto kushte, sugjerojmë të shtohet një pikë në këtë dispozitë me përmbajtje si vijon: “*Me përjashtim të rasteve kur është parashikuar ndryshe në këtë rregullore, Komisioni Përzgjedhës funksionon sipas parashikimeve të ligjit nr. nr.8480, datë 27.5.1999 “Për funksionimin e organeve kolegjiale të administratës shtetërore dhe enteve publike*”. Në vijim të rishikohet edhe pika 4, e nenit për të përcaktuar shumicën e nevojshme për marrjen e vendimeve nga anëtarët e Komisionit Përzgjedhës, nëse nuk do të zbatohet parashikimet e ligjit të sipërcituar për këtë çështje.
* Në lidhje me komentin 1.5 theksojmë se është reflektuar sugjerimi duke vendosur dispozitën përkatëse dhe hequr pika 4.
	+ Në komentin 1.6 sugjerohet që, të rishikohet pika 2 e nenit 12, pasi bie ndesh me nenin 44, pika 2, shkronja “b” dhe nenin 62 të Kodit të Proceduarave Administrative.
* Në lidhje me komentin 1.6 theksojmë se është reflektuar duke hequr pika 2, të nenit 11, aktual me qëllim zbatimin e drejtpërdrejtë të parashikimeve të KPA mbi plotësimin e të metave të aplikimit.
	+ Në komentin 1.7 sugjerohet që, të riformulohet neni 14, pika 1, duke hequr shkronjat “a” dhe “b” dhe neni 15, pika 1, duke hequr shkronjat “a”, “b”, “c”. Parashikimi i bërë nga shkronja “a”, pika 1, neni 14 dhe shkronja “a”, “b”, pika 1 neni 15 është bërë nga neni 22, pika 2 e ligjit nr.89, datë 22.12.2022 “Për Policinë Bashkiake”. Ndërsa shkronja “b” e nenit 14 dhe shkronja “c” e nenit 15 bien ndesh me parashikimet e ligjit të përmendur më sipër, pasi ligji nuk përjashton nga testimi me shkrim punonjësit që ripranohet në Policinë Bashkiake jo me vonë se një vit nga ndërprerja e marrëdhënieve të punës
* Në lidhje me komentin 1.7 theksojmë se janë reflektuar.
	+ Në komentin 1.8 sugjerohet që, të riformulohet neni 17, pika 6, me qëllim që pranimi i kandidatëve të bëhet në bazë të renditjes së pikëve dhe kandidati që pranohet, ndër kandidatët që kanë marrë mbi 60 pikë, duhet të jetë ai që është renditur menjëherë pas kandidatit të emëruar.
* Në lidhje me komentin 1.8 theksojmë se janë reflektuar.
	+ Në komentin 1.9 sugjerohet që, në përputhje me pikën 1, të nenit 22 të ligjit, të riformulohen pikat 1 dhe 3 të nenit 18, me qëllim që akti i emërimit për kandidatin fitues dhe anulimi i aktit të emërimit të kryhet nga Kryetari i Bashkisë dhe të parashikohet që emërimi të bëhet pas betimit të punonjësit të Policisë Bashkiake
* Në lidhje me komentin 1.9 theksojmë se janë reflektuar duke riformuluar pikën 1 dhe shtuar pikën 4 te neni 17 aktual.
	+ Në komentin 1.10 sugjerohet që, sipas nenit 11 të ligjit, marrëdhëniet e punës së drejtuesit dhe të punonjësve të tjerë të Policisë Bashkiake rregullohen sipas këtij ligji dhe Kodit të Punës. Si rrjedhojë, sugjerojmë të hiqet neni 19, 20 dhe 21 të rregullores, pasi për procedurat dhe rregullat e lëvizjes paralele, ngritjes në detyrë, transferimit nuk ka autorizim ligjor nga ligji nr.89/2022. Gjithashtu, të bëhen ndryshimet e nevojshme në të gjitha ato dispozita të cilat referojnë këto nene, si psh. neni 22, pika 6. I njëjti koment vlen dhe për nenet 23 dhe 24, pasi trajnimet rregullohen nga ligji i sipër përmendur dhe ky i fundit nuk autorizon rregullimin e detajuar të kësaj çështje nga rregullorja kuadër.
* Në lidhje me komentin 1.10 theksojmë se janë reflektuar plotësisht të gjitha sugjerimet.
	+ Në komentin 1.11 sugjerohet që, në nenin 27 të hiqet shkronja “c”, pasi ligji nuk e njeh rastin e vlerësimit kur kërkohet nga vetë punonjësit.
* Në lidhje me komentin 1.11 theksojmë se është reflektuar plotësisht.
	+ Në komentin 1.12 sugjerohet që, të hiqet pika 2 e nenit 29, pasi në përputhje me ligjin nr.89/2022, dy vlerësime të njëpasnjëshme “jo kënaqshëm” nuk përbëjnë shkak për ndërprerjen e marrëdhënies së punës. Në kushtet ku statusi dhe marrëdhënia e punës gjen rregullim në ligj, rregullorja kuadër nuk mund të parashikojë shkaqe të ndryshme nga ligji për ndërprerjen e marrëdhënies së punës.
* Në lidhje me komentin 1.12 theksojmë se se është reflektuar plotësisht.
	+ Në komentin 1.13 sugjerohet që, të hiqen nenet 31 deri 47, si dhe nenet 66 dhe 67, pasi të gjitha këto dispozita dalin jashtë autorizimeve të posaçme që ligji i ka dhënë Këshillit të Ministrave. Këto çështje janë objekt rregullimi nga ana e Kryetarit të Bashkisë sipas shkronjës “j” të nenit 64 të ligjit nr. 139/2015 “Për vetëqeverisjen vendore”, të ndryshuar. Në përputhje edhe me terminologjinë e parashikuar në ligj, kjo është rregullore kuadër, e cila duhet të përmbajë rregullat që duhet të jenë uniforme në të gjitha bashkitë sa i përket çështjeve më të rëndësishme që duhen rregulluar me vendim të Këshillit të Ministrave. Ajo nuk mund të përmbajë rregullime të tjera përveç atyre të parashikuara në dispozitat deleguese, në të kundërt këto parashikime mund të përbëjnë shkak për cenimin e autonomisë vendore. Ky është një përfundim logjik që rrjedh nga përcaktimi nominalisht i çështjeve që mund të rregullohen nga Këshilli i Ministrave në rregulloren kuadër dhe që lidhen vetëm me aspekte të marrëdhënies së punës si pranimi, vlerësimi, procedimi disiplinor dhe rregullat e sjelljes dhe etikës. Në këto kushte rregullorja nuk mund të parashikojë/rregullojë çështje të cilat dalin jashtë fushës së marrëdhënies së punës.
* Në lidhje me komentin 1.13 sqarojmë se nenet 31 deri në 47 nuk janë hequr pasi së pari: rregullat e hollësishme të organizimit dhe kryerjes së shërbimit janë parashikuar që në relacionin shoqërues të ligjit “Për Policinë Bashkiake”, të miratuar, në të cilin është argumentuar nevoja e hartimit të kësaj rregullore dhe janë identifikuar cësthjet që do të rregullojë, si më poshtë vijon:

“*Gjithashtu theksojmë se në nenin 7, pika 4 është parashikuar miratimi nga Këshilli i Ministrave me vendim të rregullores kuadër për organizimin dhe funksionimin e Policisë Bashkiake. Gjykojmë se është i nevojshëm hartimi i Rregullores Kuadër, për shkak se do të standardizojë organizimin dhe funksionimin e kësaj strukture në të gjitha bashkitë dhe do të shërbejë jo vetëm për detajimin e procedurave të mësipërme, të përcaktuara në mënyrë të përgjithshme në projektligj, por do të rregullojë kryesisht edhe këto çështje, si më poshtë:*

* *Simbolet dhe ceremonitë;*
* *Organizimi, detyrat dhe përgjegjësitë;*
* *Rregullat mbi planifikimin, analizën dhe performancën;*
* *Kryerja e shërbimit;*
* *Komunikimi dhe bashkëpunimi;*
* *Normat e sjelljes dhe të etikës;*
* *Marrëdhëniet e punës (konkurrimi, pranimi, afatet etj.);*
* *Formimi profesional dhe trajnimet;*
* *Procedurat për vlerësimin e punonjësit;*
* *Procedurat për shkeljet disiplinore;*
* *Përbërjen, detyrat dhe kompetencat e Komisionit Disiplinor;*
* *Ndërprerjen e marrëdhënieve të punës dhe rikthimin;*
* *Të drejtën e informimit e të ankimit etj.*

Së dyti, sqarojmë se parashikimi i rregullave të hollësishme në këtë dy kre, vjen si domosdoshmëri nga praktika e punës së Policisë Bashkiake, sidomos kërkesë e veçantë e policive bashkiake të Tiranës dhe Kamzëz, pasi përfaqësuesit e tyre kanë asistuar grupin e punës gjatë hartimit të projektrregullores. Rregullimi dhe standardizimi i kryerjes së shërbimit nga ana e punonjësve të Policisë Bashkiake do të bëjë të mundur minimizimin e ngjarjeve të padëshiruara dhe qytetarët do të marrin të njëjtin shërbim kudo në Shqipëri, si edhe janë rregulla identifikuese për llojin e veprimtarisë dhe detyrave administrative që ajo kryen. Gjithashtu, këto rregulla të hollësishme për kryerjen e shërbimit shoqërohen nga lidhjet përkatëse bashkëlidhur kësaj projektrregullore, me të këto struktura po funksionojnë dhe lehtësojnë punën e tyre.

Lidhur sa më lart, theksojmë se kemi të bëjmë me një shërbim që ka kontakt të drejtëpërdrejtë me qytetarët, i cili ndikon në marrëdhëniet në komunitet dhe me këtë strukturë.

Ndërsa lidhur me sugjerimin për heqjen e neneve 66 dhe 67 janë reflektuar plotësisht.

* + Në komentin 1.14 sugjerohet që, në përputhje me pikën 3, të nenit 41 të ligjit nr. 89/2022, pika 1, e nenit 51 të rregullores, të parashikojë se klasifikimi bëhet nga eprori direkt. Gjithashtu, të rishikohet pika 2 e nenit 51, pasi është e paqartë se cili organ e bën vlerësimin nëse shkelja nuk është klasifikuar në mënyrën e duhur apo nuk është në kompetencën e organit disiplinor që e ka marrë në shqyrtim kërkesën.
* Në lidhje me komentin 1.14 theksojmë se janë reflektuar plotësisht sugjerimet, duke hequr pikën 2 të nenit “hetimi disiplinor”.
	+ Në komentin 1.15 sugjerohet që, të hiqet neni 54 pasi masat disiplinore janë të parashikuara nga neni 44 i ligjit dhe rregullorja nuk mund të shtojë kritere të tjera apo masa rënduese apo lehtësusese.
* Në lidhje me komentin 1.15 theksojmë se është reflektuar plotësisht
	+ Në komentin 1.16 sugjerohet që, të hiqet pika 2 e nenit 57, pasi sipas pikës 1, të nenit 133, pezullimi i ekzekutimit të vendimit parashikohet vetëm me ligj dhe jo me akt nënligjor.
* Në lidhje me komentin 1.16 theksojmë se është reflektuar plotësiht.

*2. Mbi çështjet e zbatimit të unifikuar të teknikës legjislative*

* + Në komentin 2.1 sugjerohet që, referuar pikës 3, shkronja “ë” të vendimit të Këshillit të Ministrave nr.604, datë 20.10.2021 “Për përcaktimin e fushës së përgjegjësisë shtetërore të Ministrisë së Brendshme”, sipas së cilës Ministria e Brendshme ka në fushën e saj të përgjegjësisë bashkërendimin me njësitë e qeverisjes vendore dhe shoqatat e të zgjedhurve vendorë, në bazën ligjore të projektvendimit të përcaktohet Ministri i Brendshëm, si ministri propozues për projektvendimin.
* Në lidhje me komentin 2.1 theksojmë se është reflektuar plotësisht.
	+ Në komentin 2.2 sugjerohet që, neni 4 i cili parashikon ceremoninë e betimit, të vendoset pas nenit 18, i cili parashikon emërimin dhe konfirmimit në detyrë.
* Në lidhje me komentin 2.2 theksojmë se ështëë reflektuar plotësisht.
	+ Në komentin 2.3 sugjerohet që, në nenin 8, të hiqet pika 1, sepse është deklarative dhe parashikimet e ligjit zbatohen në çdo rast.
* Në lidhje me komentin 2.3 theksojmë se është reflektuar plotësisht.
	+ Në komentin 2.4 sugjerohet që, në nenin 9, pika 4, pas fjalës “*aplikimin*” të shtohet togfjalëshi “*për pranimin*”.
* Në lidhje me komentin 2.4 theksojmë se është reflektuar plotësisht.
	+ Në komentin 2.5 sugjerohet që, në nenin 10, pika 1, shkronja “ç”, të hiqet togfjalëshi “*apo arsimit universitar*”, pasi sipas ligjit kriter për pranimin është përfundimi i arsimit të mesëm të lartë dhe nuk është e nevojshme që të paraqiten dokumente mbi nivelet e tjera të arsimit. Në pikën 2 të po këtij neni pas fjalës “*aplikimit*” të shtohet lidhëza “*edhe*”.
* Në lidhje me komentin 2.5 theksojmë se janë reflektuar plotësisht.
	+ Në komentin 2.6 sugjerohet që, të hiqen pikat 2 dhe 3, të nenit 11 pasi çështje që rregullohen prej tyre janë të rregulluara nga nenet 30-32 të Kodit të Procedurës Administrative.
* Në lidhje me komentin 2.6 theksojmë se janë reflektuar plotësisht.
	+ Në komentin 2.7 sugjerohet që, parashikimet e bëra nga neni 12, pika 4 dhe 5, neni 15, pika 7 dhe 8, neni 16, pika 6 dhe 7 të hiqen pasi gjejnë rregullim nga neni 21, i ligjit nr.89/2022.
* Në lidhje me komentin 2.7 theksojmë se është reflektuar plotësisht.
	+ Në komentin 2.8 sugjerohet që, pika 2, 5, 6 e nenit 15 të hiqen pasi janë përsëritje e nenit 18 të rregullores.
* Në lidhje me komentin 2.8 theksojmë se janë reflektuar duke hequr vetëm pikën 2 dhe 5, përveç pikës 6 nuk është hequr pasi nuk është përsëritje në nenin 18 të ligjit.
	+ Në komentin 2.9 sugjerohet që, të riformulohet shkronja “a” e nenit 27 si vijon: “*në fund të çdo viti kalendarik*”.
* Në lidhje me komentin 2.9 theksojmë se është reflektuar plotësisht.
	+ Në komentin 2.10 sugjerohet që, sugjerojmë të hiqet pika 1 e nenit 28, të rregullores, pasi ky parashikim është përsëritje e pikës 1 të nenit 26 të ligjit nr.89/2022.
* Në lidhje me komentin 2.10 theksojmë se është reflektuar plotësisht.
	+ Në komentin 2.11 sugjerohet që, sugjerojmë riformulimin e shkronjës “a” dhe “c”, pika 1 e nenit 29 si vijon:

 a)*“Planifikimi, e cila faza e ciklit të vlerësimit të rezultateve individuale në punë, përgatitja e objektivave specifikë, në përputhje me objektivat e përcaktuar, prioritetet dhe veprimtarinë e Policisë Bashkiake dhe e një plani veprimtarish për arritjen e objektivave specifikë Eprori i drejtpërdrejtë takohet me punonjësin që do të vlerësohet për të përcaktuar objektivat specifikë të punës dhe sjelljet përkatëse profesionale që bëjnë të mundur përmbushjen e objektivave dhe të misionit të institucionit. Objektivat specifikë të punës duhet të jenë të matshëm, kurse veprimet të dukshme.”*

c) *“Vlerësimi përfundimtar e cila është faza gjatë së cilës eprori i punonjësit bën një vlerësim të përmbledhur punonjësit për arritjen e objektivave specifikë të punës, të përcaktuar në fazën e planifikimit dhe të rishikuar gjatë bisedimeve të ndërmjetme. Kjo fazë realizohet brenda periudhës 15 janar të vitit pasardhës.”*

* Në lidhje me komentin 2.11 theksojmë se është reflektuar plotësisht.
	+ Në komentin 2.12 sugjerohet që, të hiqet neni 44 i rregullores pasi veprimet në rastet e shkeljeve administrative rregullohen nga neni 10 i ligjit nr.89/2022.
* Në lidhje me komentin 2.12 theksojmë se është reflektuar plotësisht.
	+ Në komentin 2.13 sugjerohet që, të hiqet neni 48 i rregullores, pasi klasifikimi dhe llojet e shkeljeve rregullohen nga neni 38 dhe 39 i ligjit nr.89/2022.
* Në lidhje me komentin 2.13 theksojmë se nuk është reflektuar pasi në nenet 38 dhe 39 të ligjit janë parashikuar përkufizimi i shkeljes dhe llojet e saj, ndërsa në nënin 48 të rregullores, përcaktohet faktorët që ndikojnë në përcaktimin e një shkelje disiplinore.
	+ Në komentin 2.14 sugjerohet që, pika 5 e nenit 50, vlerësohet e panevojshme, pasi detyrimi i anëtarëve për të marrë pjesë në mbledhjet e Komisionit Disiplinor buron nga caktimi i tyre si anëtarë të Komisionit me urdhër të Kryetarit të Bashkisë dhe ky detyrim buron nga momenti që urdhri ka hyrë në fuqi. Të vetmet raste ku anëtarët e komisionit nuk marrin pjesë në mbledhje janë rastet e parashikuara nga neni 30 deri 32 të Kodit të Procedurave Administrative.
* Në lidhje me komentin 2.14 theksojmë se është reflektuar plotësisht.
	+ Në komentin 2.15 sugjerohet që, në pikën 2 të nenit 51, të zëvendësohet termi “*juridiksion lëndor*” me termin “*kompetencë lëndore*”. Gjithashtu, fjalia e dytë e shkronjës “d”, pika 3, neni 51 të dali si pikë më vete dhe të riformulohet si vijon: “*Data e shqyrtimit të shkeljes së pretenduar nuk caktohet më herët se 5 (pesë) ditë nga dita, që punonjësi përkatës merr njoftimin*.” Në pikën 4 të po këtij neni të zëvendësohet togfjalëshi “*në rastet kur masa mund të jepet edhe kryesisht*” me togfjalëshin “*në rastet e hetimit disiplinor të nisur kryesisht*”.
* Në lidhje me komentin 2.15 theksojmë se janë reflektuar plotësisht sugjerimet dhe është hequr pika 2 e nenit.
	+ Në komentin 2.16 sugjerohet që, neni 53, të hiqet në kushtet kur çështjet e rregulluara prej tij janë rregulluar nga KPA Në rregulloren kuadër mund të parashikohen ato çështje për të cilat KPA lejon/autorizon që me akt nënligjor të parashikohen dispozita të posaçme për çështje që nuk janë rregulluar prej tij ose për të cilat lejohen rregullime të ndryshme nga ato të KPA. Ky koment të mbahet në konsideratë për të gjithë ato nenet të cilat përbëjnë përsëritje të dispozitave të KPA apo rregullojnë çështje të parashikuara nga KPA.

* Në lidhje me komentin 2.14 theksojmë se është reflektuar plotësisht.
	+ Në komentin 2.17 sugjerohet që, të hiqet pika 1 e nenit 57 të rregullores, pasi përsërit pikën 2 të nenit 45 të ligjit nr.89/2022.
* Në lidhje me komentin 2.17 theksojmë se është reflektuar plotësisht.
	+ Në komentin 2.18 sugjerohet që, në nenin 58, shkronja “e” të bëhen korrigjimet e nevojshme, duke zëvendësuar termat “*diskriminuese apo fyese*” me “*jo diskriminuese dhe jo fyese*”.
* Në lidhje me komentin 2.17 theksojmë se është reflektuar plotësisht.
	+ Në komentin 2.19 sugjerohet që, në nenin 60, pika 2, të hiqen shkronjat “a” dhe “c”, ose të argumentohet domosdoshmëria e këtyre ndalimeve apo ekzistenca e rregullave të tjera të ngjashme lidhur me ndalimet për punonjësit dhe personat, që mbajnë uniformë. I njëjti koment vlen dhe për nenin 61, pikat 1 dhe 3-5 dhe nenin 63, pika 3.
* Në lidhje me komentin 2.17 theksojmë se është reflektuar plotësisht.
	+ Në komentin 2.20 sugjerohet që, të hiqet neni 62, pasi sinjalizimi rregullohet nga ligji nr.60/2016 “Për sinjalizimin dhe mbrojtjen e sinjalizuesve”.
* Në lidhje me komentin 2.20 theksojmë se është reflektuar plotësisht.
	+ Në komentin 2.21 sugjerohet që, në pikën 1, neni 66, sugjerojmë shmangien e lidhëzës së përbërë dhe/ose, në përputhje me pikën 3 të nenit 28 të të udhëzimit nr.6, datë 29.04.2022 të Ministrit të Drejtësisë, “Për përcaktimin e metodologjisë së unifikuar për hartimin e akteve normative”.
* Në lidhje me komentin 2.21 theksojmë se nenet 66 dhe 67 janë hequr në reflektim të komentit 1.13.

**Ministria e Finanacës dhe Ekonomisë nëpërmjet sistemit e-akte, parë në këndvështrimin buxhetor shprehet parimisht dakord, për sa kohë që projektakti nuk shoqërohet me efekte financiare shtesë dhe ka dërguar sugjerimet dhe komentet, si më poshtë vijojnë:**

* + Në nenin 48, pika 1 të projektrregullores sugjeron që togfjalëshi “*Punonjësi i Policisë Bashkaike kryen..*.”, të riformulohet si në vijim “*Punonjësi i Policisë Bashkiake mban përgjegjësi për kryerjen e shkeljeve disiplinore* ...”, i cili është reflektuar plotësisht.
	+ Në nenin 58, gërma e) sugjeron që fjala “*diskriminuese*” të zëvëndësohet me fjalën “*jodiskriminuese*”, i cili është reflektuar plotësisht.

**Shoqata për Autonominë Vendore** lidhur me këtë projektrregullore është shprehur parimisht dakord, pasi konstaton se kjo rregullore normon mënyrën e operimit dhe funksionimit të policisë bashkiake dhe i vjen në ndihmë qeverisjes lokale.

**VIII. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Kjo projekt rregullore nuk ka efekte financiare.

 **PROPOZUESI**

 **MINISTRI**

 **BLEDAR ÇUÇI**S.